Εξαρτάται από το επιδόρπιο. Αν αυτό διαθέτει λευκή κρέμα, όπως μια τάρτα φρούτων, ένα cheesecake ή ένα millefeuille, τότε ένα λευκό ημίγλυκο κρασί θα ταίριαζε περίφημα. Θα προτείναμε το Symposium του Τατάκη ή το Hit the Road του Κτήματος Monsieur Nicolas. Αντίθετα, αν το επιδόρπιο κατακλύζεται από σοκολάτα (βλ. σοκολατόπιτα, black forest κλπ.), τότε ένα ερυθρό θα έβγαζε το φίδι απ’ την τρύπα. Εδώ ταιριάζουν ανεπιφύλακτα οι Λεπτοί Λαιμοί Πουλιών του Οινοποιείου Σκίουρος. Παρόμοια, ο Πρόρωγος του Λαφαζάνη, θα συνόδευε κάτι πιο παραδοσιακό, πχ. καρυδόπιτα ή μπακλαβά. Τέλος, ένα ροζέ ημίγλυκο κρασί θα αποτελούσε ιδανική συντροφιά παγωτού, ιδιαίτερα αν αυτό περιέχει καϊμάκι. Οι Τρεις Μάγισσες του Μπαραφάκα, με τη φυσαλιδώδη υφή τους, συνιστούν ιδανική περίπτωση.